โลจิสติกส์…ไฮกำไร.!
ช่วงปี 64 ต้องยกให้เป็นปีกระทิงทองของหุ้นกลุ่มโลจิสติกส์ ทั้งจากปัญหาตู้คอนเทนเนอร์ขาดแคลน ขณะที่ความต้องการขนส่งสินค้าเพิ่มขึ้นต่อเนื่อง
ช่วงปี 64 ต้องยกให้เป็นปีกระทิงทองของหุ้นกลุ่มโลจิสติกส์ ทั้งจากปัญหาตู้คอนเทนเนอร์ขาดแคลน ขณะที่ความต้องการขนส่งสินค้าเพิ่มขึ้นต่อเนื่อง
24 ก.พ. 2565

ช่วงปี 2564 ต้องยกให้เป็นปีกระทิงทองของหุ้นกลุ่มโลจิสติกส์เลยก็ว่าได้ ทั้งจากปัญหาตู้คอนเทนเนอร์ขาดแคลน ในขณะที่ความต้องการขนส่งสินค้าเพิ่มขึ้นต่อเนื่อง รับการฟื้นตัวของเศรษฐกิจโลก และค่าระวางเรือที่ทรงตัวอยู่ในระดับสูง กลายเป็นโอกาสทองของกลุ่มโลจิสติกส์…เห็นได้จากผลการดำเนินงานงวดปี 2564 ที่แต่ละบริษัทเบ่งกำไรกันถ้วนหน้า…
ไล่มาตั้งแต่บริษัท โซนิค อินเตอร์เฟรท จำกัด (มหาชน) หรือ SONIC โชว์กำไรโตทะลัก 226 ล้านบาท เพิ่มขึ้น 278.54% จากปี 2563 ที่มีกำไรสุทธิ 59 ล้านบาท และมีรายได้จากการให้บริการ 3,352 ล้านบาท เพิ่มขึ้น 147.90% จากปี 2563 ที่มีรายได้จากการให้บริการ 1,352 ล้านบาท
กำไรที่เพิ่มขึ้นของ SONIC เป็นการเติบโตทุกกลุ่มธุรกิจ โดยบริการขนส่งทางเรือ ซึ่งเป็นรายได้หลัก มีสัดส่วนสูงถึง 81.41% มีรายได้อยู่ที่ 2,728 ล้านบาท เพิ่มขึ้น 205.84% ส่วนบริการขนส่งทางบก มีสัดส่วน 13.20% มีรายได้อยู่ที่ 442 ล้านบาท เพิ่มขึ้น 21.72% ด้านบริการขนส่งทางอากาศ มีสัดส่วน 4.97% มีรายได้อยู่ที่ 166 ล้านบาท เพิ่มขึ้น 94.15% และบริการอื่น ๆ มีสัดส่วน 0.42% มีรายได้อยู่ที่ 14 ล้านบาท เพิ่มขึ้น 32.46%
โอเค…แม้ขาของต้นทุนจะเพิ่มขึ้น แต่ก็เพิ่มขึ้นตามรายได้ที่มากขึ้น ส่งผลให้กำไรขั้นต้นของ SONIC เพิ่มขึ้นจาก 263 ล้านบาท ในปี 2563 มาเป็น 533 ล้านบาท ในปี 2564 โดยมีอัตรากำไรขั้นต้นอยู่ที่ 15.92%
ฟากเสือลีโออย่างบริษัท ลีโอ โกลบอล โลจิสติกส์ จำกัด (มหาชน) หรือ LEO ก็ไม่น้อยหน้า ปี 2564 โชว์กำไรสุทธิโตระเบิดระเบ้อ 250% อยู่ที่ 198 ล้านบาท จากปี 2563 ที่มีกำไรสุทธิ 56 ล้านบาท โดยมีรายได้จากการให้บริการและรายได้อื่น 3,369 ล้านบาท เพิ่มขึ้น 198% จากปี 2563 ที่มีรายได้จากการให้บริการและรายได้อื่น 1,129 ล้านบาท
ถ้าไปเจาะดูไส้ใน จะเห็นว่าธุรกิจขนส่งสินค้าระหว่างประเทศทางเรือ ซึ่งเป็นรายได้หลักของ LEO มีสัดส่วน 87% มีรายได้อยู่ที่ 2,922 ล้านบาท เพิ่มขึ้น 275% ส่วนธุรกิจขนส่งสินค้าระหว่างประเทศทางอากาศ ซึ่งมีสัดส่วน 7% มีรายได้ 226 ล้านบาท เพิ่มขึ้น 30% ธุรกิจบริการโลจิสติกส์แบบครบวงจร สัดส่วน 5% มีรายได้เพิ่มขึ้น 34% อยู่ที่ 185 ล้านบาท ในขณะที่ธุรกิจให้เช่าพื้นที่และธุรกิจรับฝากตู้สินค้า สัดส่วน 1% มีรายได้ลดลง 11% เหลือ 30 ล้านบาท
โดยมีกำไรขั้นต้นอยู่ที่ 533 ล้านบาท เพิ่มขึ้นจากปี 2563 ซึ่งมีกำไรขั้นต้นอยู่ที่ 263 ล้านบาท
ไม่ทิ้งลายเสือลีโอนะเนี่ย..!!
ด้านบริษัท ทริพเพิล ไอ โลจิสติกส์ จำกัด (มหาชน) หรือ III ในปี 2564 ฟาดกำไรสุทธิไป 377 ล้านบาท เพิ่มขึ้น 132.2% จากปี 2563 ที่มีกำไรสุทธิ 162 ล้านบาท ขณะที่มีรายได้จากการขายและบริการอยู่ที่ 2,939 ล้านบาท เพิ่มขึ้น 82.9% โดยเป็นการปรับเพิ่มขึ้นทุกกลุ่มธุรกิจ โดยเฉพาะกลุ่มธุรกิจขนส่งทางอากาศที่มีรายได้ 1,639 ล้านบาท เพิ่มขึ้น 79.76%
ในขณะที่ III มีกำไรขั้นต้นปรับตัวดีขึ้นมาอยู่ที่ 527 ล้านบาท จากปี 2563 มีกำไรขั้นต้นอยู่ที่ 334 ล้านบาท
นอกจากนี้ ยังรับรู้ส่วนแบ่งกำไรจากบริษัทลูกเพิ่มขึ้น 64.9% อยู่ที่ 223 ล้านบาทอีกด้วย
งานนี้ต้องยกให้หุ้นกลุ่มโลจิสติกส์…ไฮกำไรแล้วล่ะ..!!
แต่เห็น SONIC, LEO และ III กอดคอกันโตแรงแซงทางโค้งซะขนาดนี้ ก็ชวนให้คิดไปถึงหุ้นโลจิสติกส์อีก 2 ตัว คือ บริษัท ไวส์ โลจิสติกส์ จำกัด (มหาชน) หรือ WICE และ บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ซึ่งจะประกาศงบเร็ว ๆ นี้ ก็คงโชว์งบสวยไม่แพ้กัน (ถ้าไม่สะดุดยอดหญ้าซะก่อนอ่ะนะ)…เดี๋ยวคงได้รู้กันจะหมู่หรือจ่า…
แต่ที่แน่ ๆ คนที่มีหุ้นโลจิสติกส์ติดอยู่ในพอร์ต คงยิ้มแฉ่งแก้มแดงไปตาม ๆ กัน…
แหม๊…นี่ถ้าตลาดโดยรวมเป็นใจซะหน่อย น่าจะเห็นหุ้นโลจิสติกส์ลั๊ลลาพาเพลินกว่านี้ป๊ะเนี่ย…
…อิ อิ อิ…